title: Odporúčanie Rady z 26. novembra 2018 týkajúce sa podpory automatického vzájomného uznávania kvalifikácií získaných v rámci vysokoškolského vzdelávania, vyššieho sekundárneho vzdelávania a odbornej prípravy a výsledkov študijných pobytov v zahraničí

text:
               10.12.2018

               SK

               Úradný vestník Európskej únie

               C 444/1

      ODPORÚČANIE RADY
      z 26. novembra 2018
      týkajúce sa podpory automatického vzájomného uznávania kvalifikácií získaných v rámci vysokoškolského vzdelávania, vyššieho sekundárneho vzdelávania a odbornej prípravy a výsledkov študijných pobytov v zahraničí
      (2018/C 444/01)
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej články 165 a 166,
      so zreteľom na návrh Európskej komisie,
      keďže:

                  (1)

                  Vzdelávacou mobilitou sa posilňujú znalosti, zručnosti, kompetencie a skúsenosti vrátane osobných a sociálnych kompetencií a kultúrneho povedomia, ktoré sú veľmi dôležité pre aktívnu účasť na živote spoločnosti a na trhu práce, ako aj pre podporu európskej identity.

                  (2)

                  Európska komisia vo svojom oznámení o posilňovaní európskej identity vzdelávaním a kultúrou (1) stanovila víziu vytvorenia európskeho vzdelávacieho priestoru do roku 2025, v ktorej by vzdelávaniu, štúdiu a výskumu nebránili štátne hranice, a to aj odstránením prekážok pri uznávaní kvalifikácií na úrovni škôl aj na úrovni vysokoškolského vzdelávania.

                  (3)

                  V záveroch Európskej rady zo 14. decembra 2017 boli členské štáty, Rada a Komisia vyzvané, aby v súlade so svojimi právomocami napredovali v práci s cieľom „podporovať spoluprácu členských štátov v oblasti vzájomného uznávania vysokoškolských diplomov a vysvedčení po ukončení sekundárneho vzdelávania“ (2).

                  (4)

                  Dohovor o uznávaní kvalifikácií týkajúcich sa vysokoškolského vzdelávania v európskom regióne z roku 1997 (ďalej len „lisabonský dohovor o uznávaní“) a jeho doplňujúce znenia, vypracovaný Radou Európy a Unesco, poskytuje právny rámec pre uznávanie kvalifikácií vysokoškolského vzdelávania a vyššieho sekundárneho vzdelávania, ktoré umožňuje prístup k vysokoškolskému vzdelávaniu.

                  (5)

                  Ministri školstva európskeho priestoru vysokoškolského vzdelávania sa zaviazali k dlhodobému cieľu automatického uznávania porovnateľných akademických titulov v bukureštskom komuniké z roku 2012. Pokrok sa dosiahol aj prostredníctvom práce prieskumnej skupiny pre automatické uznávanie, cieľ sa však ešte nedosiahol.

                  (6)

                  Ministri zodpovední za odborné vzdelávanie a prípravu v členských štátoch sa v roku 2002 zaviazali ku kodanskému procesu – procesu lepšej spolupráce, ktorým sa podporuje uznávanie kvalifikácií a kompetencií.

                  (7)

                  Najmä zabezpečenie kvality plní kľúčovú úlohu vo zvyšovaní transparentnosti a prispieva tak k budovaniu vzájomnej dôvery. Je preto dôležité budovať na už dokončenej práci v kontexte štandardov a usmernení na zabezpečovanie kvality v európskom priestore vysokoškolského vzdelávania, európskeho referenčného rámca zabezpečenia kvality odborného vzdelávania a prípravy a vymedzenia systémov vo vzťahu k európskemu kvalifikačnému rámcu pre celoživotné vzdelávanie.

                  (8)

                  V záujme uľahčenia uznávania výsledkov vzdelávania vo vnútroštátnych právnych predpisoch, ako aj v rámci mobility, by sa malo ďalej pracovať na realizácii Európskeho systému prenosu a zhromažďovania kreditov a Európskeho systému kreditov pre odborné vzdelávanie a prípravu.

                  (9)

                  V odporúčaní Rady z 22. mája 2017 o európskom kvalifikačnom rámci pre celoživotné vzdelávanie (3) sa usiluje o zlepšenie transparentnosti, porovnateľnosti a prenosnosti kvalifikácií, čím by sa uľahčilo ich uznávanie.

                  (10)

                  Európsky parlament vo svojom uznesení z 20. apríla 2012 o modernizácii európskych systémov vysokoškolského vzdelávania žiada, aby EÚ a jej členské štáty vyvinuli ďalšie úsilie o zabezpečenie účinnejšieho uznávania kvalifikácií a väčšiu harmonizáciu akademických kvalifikácií (4).

                  (11)

                  V čoraz globalizovanejšom kontexte je dôležité, aby študenti mohli čo najlepšie využiť všetky vzdelávacie príležitosti v celej Európe. Na to je potrebné, aby kvalifikácia udelená príslušným orgánom v jednom členskom štáte bola platná v ktoromkoľvek inom členskom štáte na účel prístupu k ďalším vzdelávacím činnostiam. Malo by to platiť aj pre štátnych príslušníkov tretích krajín, ktorí získali kvalifikáciu v jednom členskom štáte a sťahujú sa do iného členského štátu. Toto chýbajúce automatické uznávanie kvalifikácií a výsledkov študijných pobytov v zahraničí bráni v mobilite. Prístupom na úrovni celej Únie k automatickému uznávaniu sa zabezpečí potrebná prehľadnosť a jednotnosť na účel prekonania zostávajúcich prekážok.

                  (12)

                  Vo vysokoškolskom vzdelávaní zostávajú postupy uznávania často príliš komplikované alebo príliš nákladné a príliš veľa mobilných študentov nedosiahne úplné uznanie úspešne dosiahnutých výsledkov vzdelávania. Niekoľko členských štátov však vyvinulo iniciatívu, aby pokročili smerom k automatickému vzájomnému uznávaniu, a to aj prostredníctvom podpísania regionálnych dohôd. Tieto iniciatívy by mohli slúžiť ako vzory pre vytvorenie systému na úrovni celej Únie.

                  (13)

                  V rámci vyššieho sekundárneho vzdelávania a odbornej prípravy často nemajú držitelia kvalifikácií umožňujúcich prístup k vysokoškolskému vzdelávaniu v jednom členskom štáte istotu, pokiaľ ide o prístup k vysokoškolskému vzdelávaniu v inom členskom štáte. Niektoré členské štáty konkrétne neuznávajú kvalifikácie, ktoré umožňujú prístup k vysokoškolskému vzdelávaniu pre držiteľov kvalifikácie sekundárneho odborného vzdelávania a prípravy v iných členských štátoch. Okrem toho, zatiaľ čo kratšie študijné pobyty v zahraničí nevyhnutne nespôsobujú problémy s uznávaním, neistota je naďalej veľkou výzvou v prípade období od troch mesiacov do jedného roka.

                  (14)

                  Postupný prístup bude členským štátom slúžiť ako opora pri zavádzaní podmienok, ktoré umožnia automatické vzájomné uznávanie. Tento prístup bude vychádzať z nástrojov, ktoré už sú zavedené pre vysokoškolské vzdelávanie a odborné vzdelávanie a prípravu, ale zlepší ich používanie a postupne zvýši úroveň ambícií. Vo vyššom všeobecnom sekundárnom vzdelávaní a odbornej príprave sa začne postup spolupráce zameraný na vybudovanie potrebnej úrovne dôvery medzi rôznymi systémami vzdelávania a odbornej prípravy členských štátov. Toto odporúčanie poskytuje doplňujúci prístup k iniciatívam členských štátov a záväzky majú len dobrovoľnú povahu.

                  (15)

                  Týmto odporúčaním nie je dotknutý systém vzájomného uznávania odborných kvalifikácií a harmonizované minimálne požiadavky na odbornú prípravu pre niekoľko povolaní podľa smernice Európskeho parlamentu a Rady 2005/36/ES (5) zmenenej smernicou Európskeho parlamentu a Rady 2013/55/EÚ (6),

            TÝMTO ODPORÚČA, ABY ČLENSKÉ ŠTÁTY:
      v súlade s vnútroštátnymi právnymi predpismi a právnymi predpismi Únie, v závislosti od dostupných zdrojov a vnútroštátnych okolností, vychádzajúc z lisabonského dohovoru o uznávaní (7) a jeho doplňujúcich znení a v úzkej spolupráci so všetkými relevantnými zainteresovanými stranami:

         Hlavná zásada

                  1.

                  Do roku 2025 vykonali potrebné kroky na

                              a)

                              dosiahnutie automatického vzájomného uznávania (8) na účely ďalšieho vzdelávania bez toho, aby bolo potrebné absolvovať samostatný postup uznávania s cieľom zabezpečiť, aby:

                                          i)

                                          vysokoškolská kvalifikácia získaná v jednom členskom štáte bola automaticky uznaná (9) na rovnakom stupni na účely prístupu k ďalšiemu štúdiu v iných členských štátoch, a to bez toho, aby bolo dotknuté právo inštitúcie vysokoškolského vzdelávania alebo príslušných orgánov určiť osobitné kritériá prijímania pre osobitné programy alebo overiť pravosť dokumentov;

                                          ii)

                                          výsledky zo študijného pobytu v zahraničí na vysokoškolskom stupni v jednom členskom štáte boli automaticky a úplne uznané v iných členských štátoch podľa vopred odsúhlasenej dohody uvedenej v zmluve o štúdiu a potvrdenej vo výpise výsledkov štúdia v súlade s európskym systémom prenosu a zhromažďovania kreditov;

                              b)

                              dosiahnutie značného pokroku v úsilí o automatické vzájomné uznávanie na účely ďalšieho vzdelávania s cieľom zabezpečiť, aby:

                                          i)

                                          kvalifikácia z vyššieho sekundárneho vzdelávania a odbornej prípravy umožňujúca prístup k vysokoškolskému vzdelávaniu v členskom štáte, v ktorom bola udelená, bola uznaná výlučne na účely prístupu k vysokoškolskému vzdelávaniu v ostatných členských štátoch, a to bez toho, aby bolo dotknuté právo inštitúcie vysokoškolského vzdelávania alebo príslušných orgánov určiť osobitné kritériá prijímania pre osobitné programy alebo overiť pravosť dokumentov;

                                          ii)

                                          výsledky zo študijných pobytov v zahraničí v inom členskom štáte v trvaní do jedného roka počas vyššieho sekundárneho vzdelávania a odbornej prípravy boli uznané v ktoromkoľvek inom členskom štáte tak, aby učiaci sa nebol povinný opakovať ročník programu alebo dosiahnuté výsledky vzdelávania v krajine pôvodu za predpokladu, že výsledky vzdelávania sú v zásade v súlade s vnútroštátnymi osnovami v krajine pôvodu.

         Vysokoškolské vzdelávanie

                  2.

                  Uznali dôležitosť posilnenia transparentnosti a budovania vzájomnej dôvery v systémy vysokoškolského vzdelávania na dosiahnutie automatického vzájomného uznávania na účely ďalšieho vzdelávania a zaviazali sa splniť nasledujúce podmienky, v ktorých:

                              a)

                              sú národné kvalifikačné rámce alebo systémy vymedzené vo vzťahu k európskemu kvalifikačnému rámcu, pričom toto vymedzenie sa podľa potreby skúma a aktualizuje, a zároveň sa samy certifikujú podľa kvalifikačného rámca pre európsky priestor vysokoškolského vzdelávania;

                              b)

                              sú systémy vysokoškolského vzdelávania organizované v súlade so štruktúrami a zásadami bolonského procesu a zahŕňajú trojstupňový rámec a, ak sa to vzťahuje na daný členský štát, stupeň vyššieho odborného vzdelania (short cycle) v súlade s kvalifikačným rámcom pre európsky priestor vysokoškolského vzdelávania a

                              c)

                              externé zabezpečenie kvality vykonávajú nezávislé organizácie zabezpečujúce kvalitu, ktoré sú zapísané v európskom registri zabezpečenia kvality alebo sa o zapísanie snažia a ktoré fungujú v súlade so štandardami a usmerneniami na zabezpečovanie kvality v európskom priestore vysokoškolského vzdelávania, ako aj európskym prístupom pre zabezpečenie kvality spoločných programov.

                  3.

                  V spolupráci s národnými informačnými centrami pre akademické uznávanie, inštitúciami vysokoškolského vzdelávania, organizáciami zabezpečujúcimi kvalitu a inými kľúčovými zainteresovanými stranami vypracovali národné usmernenie na podporu inštitúcií vysokoškolského vzdelávania pri vypracúvaní a účinnom vykonávaní týchto nástrojov na zabezpečenie transparentnosti, a to v súlade s Európskym systémom prenosu a zhromažďovania kreditov, čím sa zabezpečí konzistentnosť a zníži administratívne zaťaženie inštitúcií vysokoškolského vzdelávania a študentov:

                              a)

                              aktuálny katalóg predmetov s opismi programov s titulmi, jednotlivé vzdelávacie jednotky a distribučné tabuľky známok;

                              b)

                              dodatky k diplomom pre všetkých absolventov, vydávané automaticky a bezplatne v rozšírenom jazyku a podľa možností v digitálnom formáte a

                              c)

                              transparentné kritériá uznávania, ktoré sa uplatňujú v rámci každej inštitúcie vysokoškolského vzdelávania.

                  4.

                  V spolupráci s národnými informačnými centrami pre akademické uznávanie poskytovali inštitúciám vysokoškolského vzdelávania odbornú podporu a školenia na vykonávanie takéhoto národného usmernenia a monitorovali jeho vykonávanie.

         Vyššie sekundárne vzdelávanie a odborná príprava

                  5.

                  S cieľom dosiahnuť značný pokrok v úsilí o automatické vzájomné uznávanie kvalifikácií vyššieho sekundárneho vzdelávania a odbornej prípravy výlučne na účely ďalšieho vzdelávania posilnili transparentnosť a vybudovali vzájomnú dôveru v systémy sekundárneho vzdelávania a odbornej prípravy:

                              a)

                              zabezpečením toho, aby národné kvalifikačné rámce alebo systémy boli vymedzené vo vzťahu k európskemu kvalifikačnému rámcu, pričom toto vymedzenie sa podľa potreby skúma a aktualizuje;

                              b)

                              výmenou informácií a podporou vzájomného učenia sa o systémoch zabezpečenia kvality v školskom vzdelávaní a s úplným rešpektovaním odlišných prístupov v zabezpečovaní kvality a

                              c)

                              vývojom ďalších nástrojov na zabezpečenie kvality v odbornom vzdelávaní a príprave v súlade s európskym referenčným rámcom zabezpečenia kvality odborného vzdelávania a prípravy a jeho ďalším vývojom.

                  6.

                  Uľahčili mobilitu a uznávanie výsledkov študijných pobytov v zahraničí počas vyššieho sekundárneho vzdelávania a odbornej prípravy:

                              a)

                              podporou inštitúcií vyššieho sekundárneho vzdelávania a odbornej prípravy v oblasti všeobecných zásad a nástrojov uznávania, napríklad prostredníctvom poradenského materiálu alebo školenia;

                              b)

                              podporou využívania transparentných kritérií a nástrojov, ako sú zmluvy o štúdiu medzi vysielajúcou a hosťujúcou inštitúciou založené na výsledkoch vzdelávania a rozšírením využívania nástrojov Únie (10) v rámci odborného vzdelávania a prípravy, ako aj

                              c)

                              propagovaním výhod mobility medzi inštitúciami vyššieho sekundárneho vzdelávania a odbornej prípravy a študentmi a ich rodinami.

         Národné informačné centrá pre akademické uznávanie

                  7.

                  Vyvinuli kapacitu a posilnili úlohu národných informačných centier pre akademické uznávanie a hodnotiteľov kvalifikácií, najmä so zreteľom na šírenie informácií, používanie online nástrojov na zlepšenie efektívnosti, transparentnosti a jednotnosti a cieľ zníženia administratívneho a finančného zaťaženia pre používateľov ich služieb.

         Priepustnosť a mobilita

                  8.

                  Preskúmali osvedčené postupy so zreteľom na uznávanie predchádzajúceho vzdelávania a priepustnosť medzi odvetviami vzdelávania a odbornej prípravy, najmä medzi odborným vzdelávaním a prípravou a vysokoškolským vzdelávaním.

         Dôkazová základňa

                  9.

                  Na účely tohto odporúčania zlepšili dôkazovú základňu získavaním a šírením údajov o rozsahu a povahe prípadov uznania.

         Podávanie správ a hodnotenie

                  10.

                  Do troch rokov od prijatia tohto odporúčania a potom pravidelne podávali prostredníctvom existujúcich rámcov a nástrojov správu o skúsenostiach, osvedčených postupoch vrátane regionálnych dohôd a o pokroku v záujme automatického vzájomného uznávania kvalifikácií a výsledkov študijných pobytov v zahraničí.

            TÝMTO VÍTA ZÁMER KOMISIE:

                  11.

                  Poskytovať členským štátom cielenú podporu vrátane vzájomného učenia, mapovania prekážok v súčasnej praxi uznávania kvalifikácií, výmeny osvedčených postupov a uľahčovania spolupráce medzi členskými štátmi a so zainteresovanými stranami, orgánmi pre uznávanie a medzinárodnými organizáciami, najmä Radou Európy a Organizáciou Spojených národov pre vzdelávanie, vedu a kultúru. Táto spolupráca má za cieľ zabezpečiť úplnú implementáciu nástrojov bolonského procesu pre vysokoškolské vzdelávanie v Únii, lisabonského dohovoru o uznávaní a jeho doplňujúcich znení, ako aj nástrojov kodanského procesu pre odborné vzdelávanie a prípravu.

                  12.

                  V oblasti všeobecného vyššieho sekundárneho vzdelávania začať na úrovni Únie proces spolupráce v strategickom rámci pre európsku spoluprácu vo vzdelávaní a odbornej príprave ET 2020 alebo v akomkoľvek následnom rámci, a to spolu s členskými štátmi s cieľom podnietiť užšiu spoluprácu a výmenu postupov medzi členskými štátmi na úrovni vyššieho sekundárneho vzdelávania v záujme dosiahnutia cieľov tohto odporúčania, ktorými je posilnenie transparentnosti a vybudovanie vzájomnej dôvery v systémy školského vzdelávania v celej Únii.

                  13.

                  Zriadiť v spolupráci s členskými štátmi na úrovni Únie ľahko použiteľnú online informačnú službu týkajúcu sa kvalifikácií vyššieho sekundárneho vzdelávania a odbornej prípravy, ktoré umožňujú prístup k vysokoškolskému vzdelávaniu v každom členskom štáte, a to tak, že sa ďalej rozvinú existujúce online platformy.

                  14.

                  Skúmať synergie medzi nástrojmi Únie na zabezpečenie transparentnosti (11) a, ak je to vhodné, ďalej ich rozvíjať, s cieľom zlepšiť spoluprácu a mobilitu medzi odvetviami vzdelávania a odbornej prípravy.

                  15.

                  Skúmať v spolupráci s členskými štátmi potenciál nových technológií, napríklad technológie blockchain, na uľahčenie automatického vzájomného uznávania.

                  16.

                  Preskúmať v spolupráci s členskými štátmi a národnými informačnými centrami pre akademické uznávanie rozšírenie ich úlohy tak, aby boli zahrnuté iné odvetvia vzdelávania a odbornej prípravy, a preskúmať možnosti, ako ich pri tomto rozšírení podporiť.

                  17.

                  Podporovať využívanie európskych zdrojov financovania ako Erasmus+ alebo európske štrukturálne a investičné fondy, ak je to vhodné a je to v súlade s ich finančnou kapacitou, s právnym základom, rozhodovacími postupmi a prioritami stanovenými na obdobie rokov 2014 – 2020, bez toho, aby boli dotknuté rokovania o ďalšom viacročnom finančnom rámci. Posilniť mobilitu v sekundárnom vzdelávaní a odbornej príprave v rámci programu Erasmus+ a jeho následného programu.

                  18.

                  Do štyroch rokov podať Rade prostredníctvom existujúcich rámcov a nástrojov správu o nadväzujúcich opatreniach na odporúčanie vypracovanú na základe príspevkov členských štátov.

         V Bruseli 26. novembra 2018

               Za Radu

               predsedníčka

            J. BOGNER-STRAUSS

         (1)  COM(2017) 673 final.

         (2)  EUCO 19/1/17 REV 1.

         (3)  Ú. v. EÚ C 189, 15.6.2017, s. 15.

         (4)  P7_TA(2012) 0139.

         (5)  Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005, s. 22).

         (6)  Smernica Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI) (Ú. v. EÚ L 354, 28.12.2013, s. 132).

         (7)  Lisabonský dohovor o uznávaní kvalifikácií týkajúcich sa vysokoškolského vzdelávania v európskom regióne.

         (8)  Ako sa stanovuje v prílohe.

         (9)  Ako sa ustanovilo v lisabonskom dohovore o uznávaní a naposledy potvrdilo na účely bolonského procesu v parížskom komuniké z 25. mája 2018.

         (10)  Napríklad nástroje dostupné cez online platformu Europass a memorandum o porozumení a dohoda o vzdelávaní, ktoré sú súčasťou Európskeho systému kreditov pre odborné vzdelávanie a prípravu.

         (11)  Napríklad dodatok k diplomu, dodatok k osvedčeniu, Európsky systém prenosu a zhromažďovania kreditov, Európsky systém kreditov pre odborné vzdelávanie a prípravu, európsky kvalifikačný rámec a nástroje, ktoré sú k dispozícii cez online platformu Europass.

         PRÍLOHA
         SLOVNÍK

            Automatické vzájomné uznávanie kvalifikácie: právo držiteľov kvalifikácie istého stupňa, ktorá bola vydaná jedným členským štátom, byť na jej základe zohľadnení, pokiaľ ide o prístup k programu vysokoškolského vzdelávania ďalšieho stupňa v ktoromkoľvek inom členskom štáte bez nutnosti absolvovať samostatný postup uznávania. Nie je tým dotknuté právo inštitúcie vysokoškolského vzdelávania alebo príslušných orgánov stanoviť osobitné kritéria hodnotenia a prijímania pre osobitný program. Nie je tým dotknuté ani právo overiť pravosť kvalifikácie a v prípade kvalifikácie získanej v rámci vyššieho sekundárneho vzdelávania a odbornej prípravy aj to, či skutočne umožňuje prístup k vysokoškolskému vzdelávaniu v členskom štáte, ktorý ju vydal, alebo v riadne odôvodnených prípadoch, či udelená kvalifikácia spĺňa požiadavky na prístup k osobitnému programu vysokoškolského vzdelávania v prijímajúcom členskom štáte.

            Automatické vzájomné uznávanie výsledkov študijného pobytu v zahraničí: na vysokoškolskom stupni: právo, aby boli výsledky vzdelávania študijného pobytu uznané tak, ako sa vopred dohodlo v zmluve o štúdiu a potvrdilo vo výpise výsledkov štúdia v súlade s európskym systémom prenosu a zhromažďovania kreditov (ECTS). Konkrétne to znamená uplatňovať pravidlo stanovené v Sprievodcovi užívateľa ECTS z roku 2015, kde sa uvádza, že: „[v]šetky kredity získané počas obdobia štúdia v zahraničí alebo počas virtuálnej mobility – ako bolo dohodnuté v Zmluve o štúdiu a potvrdené Výpisom výsledkov– by mali byť neodkladne prenesené a započítané do celkových študijných výsledkov študenta bez dodatočnej práce alebo hodnotenia.“ na vyššom sekundárnom stupni: právo, aby boli výsledky vzdelávania študijného pobytu v zahraničí v jednom členskom štáte uznané v krajine pôvodu za predpokladu, že výsledky vzdelávania sú v zásade v súlade s vnútroštátnymi osnovami v krajine pôvodu. Nie je tým dotknuté právo vzdelávacej inštitúcie a inštitúcie odbornej prípravy stanoviť osobitné požiadavky pred začatím obdobia vzdelávacej mobility ani právo overiť po návrate, že dotknuté podmienky boli splnené.

            Blockchain: spôsob umožňujúci zaznamenanie informácií a ich spoločné používanie komunitou. Každý člen komunity má svoju vlastnú kópiu informácií. Záznamy sú trvalé, transparentné a umožňujú vyhľadávanie. Každá aktualizácia je nový tzv. blok (block) doplnený na koniec reťaze (chain).

            Dodatok k vysvedčeniu/osvedčeniu: dokument pripojený k vysvedčeniu/osvedčeniu o odbornom vzdelávaní a príprave alebo osvedčeniu o profesii, ktorý vydali príslušné úrady alebo orgány a ktorý má tretím stranám – najmä v zahraničí – umožniť lepšie rozumieť výsledkom vzdelávania, ktoré držiteľ kvalifikácie dosiahol, ako aj povahe, úrovni, kontextu, obsahu a statusu absolvovaného vzdelávania a prípravy a získaných zručností.

            Katalóg predmetov: opísaný v Sprievodcovi užívateľa ECTS (2015) ako „[k]atalóg predmetov obsahuje podrobné, ľahko zrozumiteľné a aktuálne informácie o vzdelávacom prostredí vysokej školy (všeobecné informácie o inštitúcii, jej vybavení a službách, ako aj akademické informácie o jej študijných programoch a jednotlivých vzdelávacích zložkách) ktoré by mali byť študentom k dispozícii pred nástupom a počas celého štúdia. To im umožní robiť správne rozhodnutia a využívať svoj čas čo najefektívnejšie. Katalóg predmetov by mal byť zverejnený na internetových stránkach inštitúcie, s uvedením názvov kurzov/predmetov v štátnom jazyku (alebo v jazyku regiónu, ak je to relevantné) a v angličtine, aby k nim mali všetky zainteresované strany ľahký prístup. Inštitúcia sa môže rozhodnúť o formáte Katalógu predmetov, ako aj o poradí poskytovaných informácií. Katalóg by mal byť zverejnený s dostatočným predstihom, aby mali budúci študenti možnosť správne si vybrať.“

            Príslušný orgán: jednotlivec alebo organizácia, ktorá bola zákonom poverená alebo ktorej bola udelená právomoc, kapacita alebo moc vykonávať určenú funkciu.

            Hodnotiteľ kvalifikácií: osoba, ktorá hodnotí kvalifikácie alebo prijíma rozhodnutia o ich uznaní.

            Dodatok k diplomu: dokument pripojený k vysokoškolskému diplomu, ktorý vydali príslušné úrady alebo orgány a ktorý má tretím stranám – najmä v zahraničí – umožniť lepšie porozumieť výsledkom vzdelávania, ktoré držiteľ kvalifikácie dosiahol, ako aj povahe, úrovni, kontextu, obsahu a statusu absolvovaného vzdelávania a odbornej prípravy a získaných zručností.

            Európsky prístup k zabezpečeniu kvality spoločných programov: schválený ministrami školstva európskeho priestoru vysokoškolského vzdelávania v roku 2015, jeho cieľom je zlepšiť zabezpečenie kvality spoločných programov stanovením noriem a odstránením prekážok v ich uznávaní.

            Európsky systém kreditov pre odborné vzdelávanie a prípravu (ECVET): technický rámec pre prenos, uznávanie a ak je to vhodné, zhromažďovanie výsledkov vzdelávania jednotlivcov s cieľom dosiahnuť kvalifikáciu. Európsky systém kreditov pre odborné vzdelávanie a prípravu je založený na opise kvalifikácií v jednotkách výsledkov vzdelávania, na postupoch prenosu, uznávania a zhromažďovania a na súbore doplnkových dokumentov, ako sú memorandá o porozumení a zmluvy o štúdiu.

            Európsky systém prenosu a zhromažďovania kreditov (ECTS): opísaný v Sprievodcovi užívateľa ECTS (2015) ako „systém na zhromažďovanie a prenos kreditov zameraný na študenta, ktorý je založený na princípe transparentnosti procesov učenia sa, vyučovania a hodnotenia. Jeho cieľom je uľahčiť plánovanie, poskytovanie a hodnotenie študijných programov a študentskej mobility uznávaním dosiahnutých vzdelávacích výsledkov a kvalifikácií a období vzdelávania sa“.

            Kvalifikačný rámec pre európsky priestor vysokoškolského vzdelávania (QF-EHEA): zastrešujúci rámec pre kvalifikácie v rámci európskeho priestoru vysokoškolského vzdelávania, ktorý zahŕňa 48 krajín. Zahŕňa štyri stupne (vyššie odborné vzdelávanie a bakalárske, magisterské a doktorandské štúdium) vo vnútroštátnych kontextoch vrátane parciálnych kvalifikácií, generických deskriptorov pre každý stupeň na základe vzdelávacích výsledkov a kompetencií a kreditové rozpätia na prvom a druhom stupni.

            Európsky register zabezpečenia kvality vysokoškolského vzdelávania (EQAR): register organizácií zabezpečujúcich kvalitu obsahujúci zoznam tých, ktoré preukázali, že v podstatnej miere dodržiavajú súlad so spoločným súborom zásad zabezpečovania kvality v Európe. Tieto zásady sú stanovené v štandardoch a usmerneniach na zabezpečovanie kvality v európskom priestore vysokoškolského vzdelávania (ESG).

            Európsky referenčný rámec zabezpečenia kvality odborného vzdelávania a prípravy (EQAVET): spoločenstvo praxe, ktoré spája členské štáty, sociálnych partnerov a Európsku komisiu na účel rozvoja a zlepšovania zabezpečenia kvality v odbornom vzdelávaní a príprave.

            Európsky kvalifikačný rámec (EKR): nástroj, ktorý uľahčuje prepojenie a porovnávanie kvalifikačných systémov v Európe. Jeho osem spoločných európskych referenčných úrovní je opísaných z hľadiska výsledkov vzdelávania: vedomostí, zručností, zodpovednosti a samostatnosti. Toto členenie umožňuje, aby boli všetky národné kvalifikačné systémy, národné kvalifikačné rámce a kvalifikácie v Európe vymedzené vo vzťahu k úrovniam európskeho kvalifikačného rámca. Študenti, absolventi, poskytovatelia a zamestnávatelia môžu používať tieto úrovne na pochopenie a porovnávanie kvalifikácií udelených v rôznych krajinách v rôznych systémoch vzdelávania a odbornej prípravy.

            Zmluva o štúdiu: vo vysokoškolskom vzdelávaní vymedzená v Sprievodcovi užívateľa ECTS (2015) ako „[f]ormalizovaná dohoda troch strán zapojených do mobility – študent, vysielajúca inštitúcia a prijímajúca vysokoškolská inštitúcia alebo organizácia/podnik – na uľahčenie organizácie kreditovej mobility a jej uznania. Zmluvu majú podpísať všetky tri strany pred začiatkom obdobia mobility a jej zámerom je potvrdiť študentovi, že kredity, ktoré úspešne získa počas obdobia mobility, budú uznané“. Vo vyššom sekundárnom vzdelávaní a odbornej príprave: dohoda troch strán zapojených do mobility – žiak/študent odbornej prípravy alebo jeho rodina, vysielajúca inštitúcia a prijímajúca inštitúcia alebo organizácia/podnik – na uľahčenie organizácie obdobia vzdelávania a jeho uznania. Všetky tri strany podpisujúce zmluvu o štúdiu sa zaväzujú dodržiavať všetky dohodnuté ustanovenia, čím sa zabezpečí aby sa žiakovi/študentovi odbornej prípravy uznalo obdobie vzdelávania alebo výsledky vzdelávania bez dodatočných požiadaviek.

            Výsledky vzdelávania: sú vyjadrenia o tom, čo študent vie, chápe a je schopný urobiť po ukončení procesu vzdelávania. Sú vymedzené z hľadiska vedomostí, zručností a kompetencií.

            Národný kvalifikačný rámec: nástroj na klasifikáciu kvalifikácií podľa určitého súboru kritérií pre dosiahnuté špecifikované úrovne vzdelania, ktorého cieľom je integrovať a koordinovať národné kvalifikačné podsystémy a zlepšiť transparentnosť, prístup, rozvoj a kvalitu kvalifikácií vo vzťahu k trhu práce a občianskej spoločnosti.

            Inštitúcia vysokoškolského vzdelávania: akýkoľvek druh inštitúcie vysokoškolského vzdelávania, ktorý v súlade s vnútroštátnym právom alebo praxou ponúka uznávané tituly alebo iné uznávané kvalifikácie terciárneho stupňa, bez ohľadu na to, ako sa dané zariadenie nazýva, ako aj akýkoľvek iný druh inštitúcie vysokoškolského vzdelávania, ktorú vnútroštátne orgány uznávajú, že patrí do systému vysokoškolského vzdelávania členského štátu.

            Kvalifikácia: formálny výsledok postupu hodnotenia a validácie, ktorý sa dosiahne vtedy, keď príslušný úrad alebo orgán stanoví, že jednotlivec dosiahol výsledky vzdelávania zodpovedajúce stanoveným normám.

            Uznávanie predchádzajúceho vzdelávania: uznanie výsledkov vzdelávania, buď formálneho vzdelávania a odbornej prípravy, alebo neformálneho vzdelávania či informálneho učenia sa získaných pred požiadaním o potvrdenie (1).

            Štandardy a usmernenia na zabezpečovanie kvality v európskom priestore vysokoškolského vzdelávania (ESG): súbor noriem a usmernení pre interné a externé zabezpečenie kvality vo vysokoškolskom vzdelávaní, vyvinuté v rámci bolonského procesu. Poskytujú usmernenia v oblastiach dôležitých pre úspešné poskytovanie kvality a úspešné vzdelávacie prostredia vo vysokoškolskom vzdelávaní. Štandardy a usmernenia na zabezpečovanie kvality v európskom priestore vysokoškolského vzdelávania by sa mali zohľadňovať v širšom kontexte, ktorý by zahŕňal kvalifikačné rámce, Európsky systém prenosu a zhromažďovania kreditov a dodatok k diplomu, ktoré spolu prispievajú k podpore transparentnosti a vzájomnej dôvery v európsky priestor vysokoškolského vzdelávania.

            Výpis výsledkov štúdia: vymedzený v Sprievodcovi užívateľa ECTS (2015) ako „[a]ktuálny záznam o pokroku študenta v štúdiu: vzdelávacie zložky, ktoré absolvoval, počet kreditov, ktoré získal v rámci Európskeho systému prenosu a zhromažďovania kreditov, a dosiahnuté známky. Ide o zásadný dokument na zaznamenanie a uznanie študijných výkonov vrátane študentskej mobility. Väčšina inštitúcií vydáva Výpis výsledkov zo svojich inštitucionálnych databáz“.

            (1)  Odporúčanie Rady z 20. decembra 2012 o potvrdzovaní neformálneho vzdelávania a informálneho učenia sa (Ú. v. EÚ C 398, 22.12.2012, s. 1).


title: Odporúčanie Komisie (EÚ) 2018/2052 z 19. decembra 2018 o zosúladení rozsahu pôsobnosti a podmienok všeobecných transferových licencií na účely výstavy uvedených v článku 5 ods. 2 písm. c) smernice Európskeho parlamentu a Rady 2009/43/ES [oznámené pod číslom C(2018) 8611] (Text s významom pre EHP)

text:
               21.12.2018

               SK

               Úradný vestník Európskej únie

               L 327/98

      ODPORÚČANIE KOMISIE (EÚ) 2018/2052
      z 19. decembra 2018
      o zosúladení rozsahu pôsobnosti a podmienok všeobecných transferových licencií na účely výstavy uvedených v článku 5 ods. 2 písm. c) smernice Európskeho parlamentu a Rady 2009/43/ES

            [oznámené pod číslom C(2018) 8611]

      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie, a najmä na jej článok 292,
      keďže:

                  (1)

                  Podľa článku 5 smernice Európskeho parlamentu a Rady 2009/43/ES (1) sú členské štáty povinné vydávať aspoň štyri všeobecné transferové licencie.

                  (2)

                  Všeobecné transferové licencie sú základným prvkom zjednodušeného systému udeľovania licencií zavedeného smernicou 2009/43/ES.

                  (3)

                  Rozdiely v rozsahu pôsobnosti všeobecných transferových licencií vydávaných členskými štátmi v súvislosti s príslušnými výrobkami obranného priemyslu a odlišné podmienky, ktoré sa uplatňujú na transfer týchto výrobkov, by mohli brániť vykonávaniu smernice 2009/43/ES a dosiahnutiu jej cieľa v oblasti zjednodušenia. Zosúladenie prístupov členských štátov, pokiaľ ide o rozsah pôsobnosti a podmienky transferu na základe všeobecných transferových licencií vydaných členskými štátmi, je dôležité z hľadiska zaistenia atraktívnosti a používania týchto licencií.

                  (4)

                  Vo svojich záveroch z 18. mája 2015 Rada zopakovala potrebu vykonávania a uplatňovania okrem iného smernice 2009/43/ES. V nadväznosti na prijatie dvoch predchádzajúcich odporúčaní o všeobecných transferových licenciách pre ozbrojené sily (2) a pre certifikovaných prijímateľov (3) Komisia v akčnom pláne v oblasti európskej obrany (4) a v správe o hodnotení smernice o transferoch (5) oznámila svoje zameranie sa na zvyšné dve všeobecné transferové licencie vzťahujúce sa na transfery na účely predvádzania, hodnotenia, výstavy, opravy a údržby.

                  (5)

                  Iniciatívu uvedenú v tomto odporúčaní dôrazne podporili zástupcovia členských štátov vo výbore zriadenom na základe článku 14 smernice 2009/43/ES. Usmernenia stanovené v odporúčaní odzrkadľujú diskusie expertnej skupiny zriadenej v rámci daného výboru.

                  (6)

                  Toto odporúčanie sa vzťahuje na zoznam výrobkov obranného priemyslu (zodpovedajúci Spoločnému zoznamu vojenského materiálu Európskej únie), ako je vymedzený v prílohe k smernici 2009/43/ES. Toto odporúčanie sa bude podľa potreby aktualizovať, aby sa v ňom zohľadnili budúce aktualizácie zoznamu výrobkov obranného priemyslu.

                  (7)

                  Na základe diskusií s členskými štátmi a po zohľadnení charakteristík príslušných výrobkov (vrátane výnimiek), napríklad ich citlivosti, predstavujú výrobky obranného priemyslu uvedené v bode 1.1 tohto odporúčania minimálny a neúplný zoznam výrobkov, ktorých transfer členské štáty umožňujú na základe svojich VTL-VÝ. To znamená, že VTL-VÝ vydaná členským štátom môže umožňovať aj transfer iných výrobkov obranného priemyslu, ktoré sú zahrnuté do prílohy k smernici 2009/43/ES a ktoré nie sú uvedené v tomto odporúčaní.

                  (8)

                  V kontexte diskusií o tomto odporúčaní členské štáty pripomenuli, že sú viazané záväzkami podľa európskeho práva, ako je napríklad spoločná pozícia Rady 2008/944/SZBP (6), ako aj medzinárodnými záväzkami v oblasti kontroly vývozu.

            PRIJALA TOTO ODPORÚČANIE:
      1.   VŠEOBECNÁ TRANSFEROVÁ LICENCIA NA ÚČELY VÝSTAVY

      Členským štátom sa odporúča, aby prispôsobili svoje všeobecné transferové licencie na účely výstavy v súlade s nasledujúcimi prvkami.
      1.1.   Výrobky obranného priemyslu, ktoré spĺňajú podmienky na transfer na základe všeobecnej transferovej licencie na účely výstavy uvedenej v článku 5 ods. 2 písm. c) smernice 2009/43/ES

      Ďalej uvedené kategórie VM tvoria podmnožinu zoznamu výrobkov obranného priemyslu vymedzeného v prílohe k smernici 2009/43/ES. Všeobecnou transferovou licenciou na účely výstavy (VTL-VÝ) by sa mal umožniť prinajmenšom transfer výrobkov obranného priemyslu stanovených v rámci ďalej uvedených kategórií VM. Členské štáty sa môžu rozhodnúť, že do svojich VTL-VÝ zahrnú viac kategórií VM s príslušnými výrobkami obranného priemyslu.
      Zoznam kategórií VM, na ktoré sa licencia musí prinajmenšom vzťahovať:

                  —

                  VM 1: zahrnutý je všetok tovar s výnimkou tohto:

                              —

                              zbrane špeciálne konštruované na vojenské účely,

                              —

                              hlavne a závorníky pre zbrane špeciálne konštruované na vojenské účely.

                  —

                  VM 2: podpoložky c) a d). Zahrnutý je všetok tovar.

                  —

                  VM 3: zahrnutý je tento tovar:

                              —

                              inertný model streliva.

                  —

                  VM 4: zahrnutý je všetok tovar s výnimkou tohto:

                              —

                              podpoložka 4.a) všetok tovar je vylúčený s výnimkou inertných modelov, ktoré sú zahrnuté,

                              —

                              podpoložka 4.b) špeciálne konštruované súčasti na účely spúšťania, ukladania, odlákania, rušenia, prerušenia, ktoré patria do podpoložky VM 4.a).

                  —

                  VM 5: zahrnutý je všetok tovar s výnimkou tohto:

                              —

                              podpoložka 5.c) prostriedky obrany pre položky uvedené v podpoložkách VM 5. a alebo VM 5.b.

                        Všetok tovar by sa mal dodávať bez šifrovacieho komponentu a bez integrovanej databázy.

                  —

                  VM 6: zahrnutý je všetok tovar s výnimkou tohto:

                              —

                              kompletné vozidlá, ktoré patria do podpoložky VM 6.a),

                              —

                              podvozky a strelecké veže, ktoré patria do podpoložky VM 6.a).

                  —

                  VM 7: vylúčený je všetok tovar s výnimkou tohto:

                              —

                              podpoložka 7.f) ochranné a dekontaminačné vybavenie, špeciálne navrhnuté alebo modifikované na vojenské účely, súčasti a chemické zmesi,

                              —

                              podpoložka 7.g) vybavenie špeciálne navrhnuté alebo modifikované na vojenské účely, na zisťovanie alebo identifikáciu materiálov uvedených v podpoložkách VM 7.a, VM 7.b alebo VM 7.d a jeho špeciálne navrhnuté súčasti.

                  —

                  VM 9: zahrnutý je všetok tovar s výnimkou tohto:

                              —

                              kompletné vojenské plavidlá (hladinové alebo podvodné),

                              —

                              kompletné trupy lodí,

                              —

                              položky uvedené v podpoložke VM 9.a) snímacie zariadenia používané pod vodou, špeciálne navrhnuté a skonštruované na vojenské účely, a ich ovládanie a súčasti, špeciálne navrhnuté a skonštruované na vojenské účely.

                  —

                  VM 10: zahrnutý je všetok tovar s výnimkou tohto:

                              —

                              kompletné lietadlá,

                              —

                              trupy pre bojové lietadlá a bojové vrtuľníky,

                              —

                              motory pre bojové lietadlá.

                  —

                  VM 11: zahrnutý je všetok tovar s výnimkou tohto:

                              —

                              podpoložka VM 11.a)a. elektronické prostriedky obrany a elektronické zariadenia na boj proti obrane vrátane zariadení na rušenie a odrušovanie,

                              —

                              podpoložka VM 11.a)b. elektrónky schopné zmeniť pracovné frekvencie (Frequency agile tubes),

                              —

                              podpoložka VM 11.a)c. elektronické systémy alebo zariadenia určené buď na prieskum a monitorovanie elektromagnetického spektra pre vojenské spravodajstvo, alebo na bezpečnostné účely alebo na obranu proti takémuto prieskumu alebo monitorovaniu,

                              —

                              podpoložka VM 11.a)d. prostriedky obrany používané pod vodou vrátane akustických a magnetických rušiacich zariadení a lákadiel, zariadení určených na zavedenie vonkajších alebo chybných signálov do sonarových prijímačov,

                              —

                              podpoložka VM 11.a)e. zariadenia na bezpečné spracovávanie dát, zariadenia na zabezpečovanie dát a ich prenosu a bezpečnostné komunikačné zariadenia využívajúce procesy šifrovania,

                              —

                              podpoložka VM 11.a)f. zariadenia na identifikáciu, autentifikáciu a vkladanie kľúčov a zariadenia na správu, výrobu a distribúciu kľúčov,

                              —

                              podpoložka VM 11.a)i. digitálne demodulátory špeciálne navrhnuté na získavanie spravodajských informácii zachytávaním signálov,

                              —

                              podpoložka VM 11.b) zariadenia na rušenie globálnych navigačných satelitných systémov (GNSS) a špeciálne navrhnuté súčasti pre ne,

                              —

                              podpoložka VM 11.c) „kozmické lode“ špeciálne navrhnuté alebo upravené pre vojenské použitie a súčasti „kozmických lodí“ špeciálne navrhnuté alebo upravené pre vojenské použitie.

                  —

                  VM 13: zahrnutý je všetok tovar.

                  —

                  VM 14: zahrnutý je všetok tovar.

                  —

                  VM 15: zahrnutý je všetok tovar.

                  —

                  VM 16: zahrnutý je všetok tovar.

                  —

                  VM 17: zahrnutý je všetok tovar s výnimkou tohto:

                              —

                              podpoložka VM 17.f) „knižnice“ špeciálne navrhnuté alebo upravené na vojenské účely so systémami, zariadeniami alebo súčasťami uvedenými v Spoločnom zozname vojenského materiálu EÚ,

                              —

                              podpoložka VM 17.g) zariadenia na generáciu jadrovej energie alebo pohonu vrátane jadrových reaktorov špeciálne navrhnutých na vojenské účely a ich súčasti špeciálne určené alebo modifikované na vojenské účely,

                              —

                              podpoložka VM 17.h) zariadenia a materiál, s náterom alebo inou úpravou na potlačenie rozlišovacích znakov, špeciálne navrhnuté na vojenské účely, iné ako tie, ktoré sú uvedené v iných položkách Spoločného zoznamu vojenského materiálu EÚ,

                              —

                              podpoložka VM 17.i) simulačné zariadenia špeciálne navrhnuté pre vojenské „jadrové reaktory“.

                  —

                  VM 18: zahrnutý je všetok tovar.

                  —

                  VM 21: zahrnutý je všetok tovar s výnimkou tohto:

                              —

                              podpoložka VM 21.a) softvér osobitne navrhnutý alebo upravený na:

                                          —

                                          vývoj, výrobu, prevádzku alebo údržbu zariadení uvedených v Spoločnom zozname vojenského materiálu EÚ,

                                          —

                                          vývoj alebo výrobu materiálov uvedených v Spoločnom zozname vojenského materiálu EÚ, alebo

                                          —

                                          vývoj, výrobu, prevádzku alebo údržbu softvéru uvedeného v Spoločnom zozname vojenského materiálu EÚ,

                              —

                              softvér osobitne navrhnutý alebo upravený na použitie položiek neuvedených v zozname v aktuálnej všeobecnej transferovej licencii.

                  —

                  VM 22: zahrnuté je toto:

                              —

                              iba nevyhnutná technológia potrebná na používanie tovaru povoleného v tej istej všeobecnej transferovej licencii.

            1.2.   Podmienky, ktoré sa majú začleniť do všeobecnej transferovej licencie na účely výstavy

      Tento zoznam podmienok nie je úplný. Ďalšie podmienky, ktoré pridá členský štát, však nesmú byť v rozpore s tu uvedenými podmienkami a ani ich nesmú narúšať.

                  Územná platnosť

                  :

                  Európsky hospodársky priestor (7).

                  Transfer na účely výstavy

                  :

                  transfer akéhokoľvek výrobku obranného priemyslu na účel jeho vystavenia v členskom štáte, ktorý nezahŕňa používanie výrobku v operačných podmienkach ani účely predvádzania alebo hodnotenia.

                  Ďalší transfer

                  :

                  členské štáty podľa potreby vyberú jednu z nasledujúcich možností ďalšieho transferu výrobku obranného priemyslu po výstave:

                              a)

                              vyňatie z povinnosti predchádzajúceho povolenia v súlade s článkom 4 ods. 2 písm. e) smernice 2009/43/ES;

                              b)

                              vydanie konkrétnej všeobecnej transferovej licencie na ďalší transfer výrobkov obranného priemyslu po výstave s prinajmenšom identickým zoznamom výrobkov obranného priemyslu spĺňajúcich podmienky;

                              c)

                              zahrnutie ďalšieho transferu do všeobecnej transferovej licencie na účely výstavy.

                  Trvanie

                  :

                  členské štáty pôvodu môžu stanoviť časový limit na vrátenie výrobku obranného priemyslu, ktorý bude dodávateľ musieť dodržať vo vzťahu k príslušnému orgánu v členskom štáte pôvodu. Členské štáty, z ktorých sa uskutočňuje ďalší transfer výrobku obranného priemyslu, smú takisto stanoviť časový limit na ďalší transfer, ktorý bude musieť dodávateľ alebo jeho zástupca dodržať.

            2.   NADVÄZUJÚCE OPATRENIA

      Členské štáty sa vyzývajú, aby uviedli toto odporúčanie do účinnosti najneskôr do 1. júla 2019.
      Členské štáty sa vyzývajú, aby Komisiu informovali o akýchkoľvek opatreniach, ktoré prijali na uvedenie tohto odporúčania do účinnosti.
      3.   ADRESÁTI

      Toto odporúčanie je určené členským štátom.

         V Bruseli 19. decembra 2018

               za Komisiu

            Elżbieta BIEŃKOWSKA

               členka Komisie

         (1)  Smernica Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva (Ú. v. EÚ L 146, 10.6.2009, s. 1).

         (2)  Ú. v. EÚ L 329, 3.12.2016, s. 101.

         (3)  Ú. v. EÚ L 329, 3.12.2016, s. 105.

         (4)  COM(2016) 950 final.

         (5)  COM(2016) 760 final.

         (6)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).

         (7)  Rozhodnutie Spoločného výboru EHP č. 111/2013 zo 14. júna 2013, ktorým sa mení príloha II (Technické predpisy, normy, skúšky a certifikácia) k Dohode o EHP (Ú. v. EÚ L 318, 28.11.2013, s. 12), ktorým sa smernica 2009/43/ES začlenila do dohody o EHP, obsahuje výslovnú úpravu znenia: „Táto smernica sa neuplatňuje na Lichtenštajnsko.“


               11.10.2018

               SK

               Úradný vestník Európskej únie

               C 369/156

      P8_TA(2017)0495
      Hongkong: 20 rokov po odovzdaní
      Odporúčanie Európskeho parlamentu z 13. decembra 2017 Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku týkajúcom sa Hongkongu 20 rokov po jeho odovzdaní (2017/2204(INI))
      (2018/C 369/17)

         Európsky parlament,

                  —

                  so zreteľom na základný zákon Osobitnej administratívnej oblasti (ďalej len „OAO“) Hongkong, ktorý bol prijatý 4. apríla 1990 a nadobudol účinnosť 1. júla 1997,

                  —

                  so zreteľom na spoločné vyhlásenie vlády Spojeného kráľovstva a vlády Čínskej ľudovej republiky o otázke Hongkongu z 19. decembra 1984, tiež známe ako spoločné čínsko-britské vyhlásenie,

                  —

                  so zreteľom na spoločné správy Komisie a vysokej predstaviteľke Únie pre zahraničné veci a bezpečnostnú politiku z 26. apríla 2017 o Osobitnej administratívnej oblasti Hongkong – výročná správa za rok 2016 (JOIN(2017)0016), z 25. apríla 2016 o Osobitnej administratívnej oblasti Hongkong – výročná správa za rok 2015 (JOIN(2016)0010) a z 24. apríla 2015 o Osobitnej administratívnej oblasti Hongkong – výročná správa za rok 2014 (JOIN(2015)0012),

                  —

                  so zreteľom na spoločné oznámenie Komisie a vysokej predstaviteľky Únie pre zahraničné veci a bezpečnostnú politiku z 22. júna 2016 o prvkoch pre novú stratégiu EÚ týkajúcu sa Číny (JOIN(2016)0030), oznámenie Komisie zo 14. októbra 2015 s názvom Obchod pre všetkých: Smerom k zodpovednejšej obchodnej a investičnej politike (COM(2015)0497) a na závery Rady z 18. júla 2016 o stratégii EÚ týkajúcej sa Číny,

                  —

                  so zreteľom na politiku EÚ „jednej Číny“,

                  —

                  so zreteľom na dohodu medzi EÚ a OAO Hongkong o spolupráci a vzájomnej pomoci v colných otázkach z roku 1999 (1),

                  —

                  so zreteľom na bezvízový vstup do schengenského priestoru (2) a zvyšku Európskej únie pre držiteľov pasov Osobitnej administratívnej oblasti Hongkong a naopak,

                  —

                  so zreteľom na dialóg medzi EÚ a Čínou o ľudských právach, ktorý sa začal v roku 1995,

                  —

                  so zreteľom na svoje predchádzajúce uznesenia o Hongkongu, najmä uznesenia z 24. novembra 2016 o prípade Kuej Min-chaja, vydavateľa uväzneného v Číne (3), zo 4. februára 2016 o prípade nezvestných vydavateľov v Hongkongu (4), z 15. decembra 2005 o situácii v oblasti ľudských práv v Tibete a Hongkongu (5), z 8. apríla 2003 o tretej a štvrtej výročnej správe Komisie a Rade a Európskemu parlamentu o Osobitnej administratívnej oblasti Hongkong (6), z 19. decembra 2002 o Hongkongu (7), z 26. októbra 2000 o prvej a druhej výročnej správe Komisie o Osobitnej administratívnej oblasti Hongkong (8), z 8. októbra 1998 o oznámení Komisie Rade o Európskej únii a Hongkongu: Po roku 1997 (9) a z 10. apríla 1997 o situácii v Hongkongu (10),

                  —

                  so zreteľom na svoje predchádzajúce uznesenia o Číne, najmä uznesenia zo 16. decembra 2015 (11) a zo 14. marca 2013 o vzťahoch medzi EÚ a Čínou (12),

                  —

                  so zreteľom na článok 113 rokovacieho poriadku,

                  —

                  so zreteľom na správu Výboru pre zahraničné veci (A8-0382/2017),

                  A.

                  keďže zvrchovanosť nad Hongkongom bola odovzdaná Spojeným kráľovstvom Čínskej ľudovej republike 1. júla 1997;

                  B.

                  keďže v spoločnom čínsko-britskom vyhlásení z roku 1984 a základnom zákone osobitnej administratívnej oblasti (OAO) Hongkong z roku 1990 sa stanovuje, že Hongkong si zachová samostatnosť a nezávislosť výkonnej, zákonodarnej a súdnej moci počas 50 rokov od odovzdania zvrchovanosti;

                  C.

                  keďže Európska únia a Európsky parlament aj naďalej pevne podporujú zásadu „jedna krajina, dva systémy“ a vysoký stupeň samostatnosti Hongkongu pod Čínou;

                  D.

                  keďže Európska únia a Hongkong každoročne organizujú zasadnutie na vysokej úrovni, tzv. štruktúrovaný dialóg, ktorý sa začal v roku 2005; keďže 10. výročný štruktúrovaný dialóg sa uskutočnil 17. novembra 2016 v Bruseli;

                  E.

                  keďže bilaterálne vzťahy medzi EÚ a Hongkongom sa naďalej posilňujú; keďže EÚ je druhým najväčším obchodným partnerom Hongkongu po pevninovej Číne a Hongkong je 14. najväčším obchodným partnerom EÚ s tovarom a kľúčovým partnerom v obchode so službami; keďže budúce bilaterálne vzťahy by mali profitovať z potreby Hongkongu ďalej sa hospodársky diverzifikovať, úzkeho prepojenia s novou hodvábnou cestou a väčšej integrácie oblasti delty Perlovej rieky; keďže podľa Konferencie OSN pre obchod a rozvoj (UNCTAD) je Hongkong druhým najväčším cieľovým trhom pre priame zahraničné investície;

                  F.

                  keďže oblasti obrany a zahraničných vecí Hongkongu patria do právomoci vlády Čínskej ľudovej republiky;

                  G.

                  keďže základný zákon dáva OAO Hongkong právo organizovať vlastné vonkajšie hospodárske vzťahy a stať sa členom medzinárodných organizácií;

                  H.

                  keďže aj po 1. júli 1997 sa existujúce dohody o občianskych, politických, hospodárskych, sociálnych a kultúrnych právach, ako aj medzinárodné dohody v oblasti ľudských práv naďalej uplatňujú; keďže Čínska ľudová republika tiež podpísala a ratifikovala medzinárodné dohody o dodržiavaní týchto práv, a teda uznala význam a univerzálnosť ľudských práv; keďže Čína zaviedla fóra pre dialóg s EÚ a ďalšími medzinárodnými partnermi o otázkach týkajúcich sa právneho štátu;

                  I.

                  keďže Hongkong je členom alebo pridruženým členom viac ako 20 medzinárodných organizácií vrátane Svetovej obchodnej organizácie (WTO), Medzinárodného menového fondu (MMF), Ázijsko-tichomorskej hospodárskej spolupráce (APEC), Interpolu, Banky pre medzinárodné zúčtovanie (BIS), Ázijskej rozvojovej banky (ADB), Ázijskej banky pre investície do infraštruktúry (AIIB), Medzinárodného olympijského výboru, Medzinárodnej obchodnej komory a Medzinárodnej konfederácie slobodných odborov;

                  J.

                  keďže Hongkong je zmluvnou stranou Medzinárodného paktu o občianskych a politických právach (ICCPR);

                  K.

                  keďže v základnom zákone sa stanovujú ustanovenia poskytujúce ochranu ľudských práv a osobných slobôd;

                  L.

                  keďže v článku 27 základného zákona sa zaručuje sloboda prejavu, tlače a publikovania a združovania, zhromažďovania, sprievodu a demonštrácie;

                  M.

                  keďže v článkoch 45 a 68 základného zákona sa stanovuje, že výkonný riaditeľ a všetci členovia legislatívnej rady by v konečnom dôsledku mali byť volení vo všeobecných voľbách;

                  N.

                  keďže Štátna rada Čínskej ľudovej republiky (ČĽR) vydala 10. júna 2014 bielu knihu o vykonávaní politiky „jedna krajina, dva systémy“ v Hongkongu, pričom zdôraznila, že samostatnosť OAO Hongkong v konečnom dôsledku podlieha povoleniu ústrednej vlády ČĽR;

                  O.

                  keďže tradičná otvorená spoločnosť Hongkongu pripravila cestu pre rozvoj skutočnej a nezávislej občianskej spoločnosti, ktorá sa aktívne a konštruktívne zúčastňuje na verejnom živote v OAO;

                  P.

                  keďže občianska spoločnosť Hongkongu zvýšila povedomie verejnosti o občianskych a politických právach, náboženstve, zdravotnej starostlivosti, životnom prostredí, zmene klímy, účasti žien na politickom živote, právach pracovníkov v domácnosti, právach osôb LGBTI, akademickej a kultúrnej slobode;

                  Q.

                  keďže Hongkong má výrazný pluralitný systém; keďže v priebehu rokov boli obyvatelia Hongkongu svedkami masových demonštrácií v prospech demokracie a plného vykonávania základného zákona, ako aj protestov tzv. „dáždnikového hnutia“ v roku 2014 a, okrem iného, za slobodu médií a proti zmiznutiu hongkonských kníhkupcov;

                  R.

                  keďže v priebehu posledných 20 rokov bolo niekoľko novinárov a iných pracovníkov médií, často podporujúcich demokraciu a prejavujúcich kritické názory, donútených vzdať sa funkcie, pričom im bolo pridelené pokrytie menej citlivých oblastí a v niektorých prípadoch sa im dokonca vyhrážali násilím;

                  S.

                  keďže koncom roka 2015 zmizli štyria obyvatelia Hongkongu a jeden iný štátny príslušník spojený s vydavateľstvom Mighty Current a jeho kníhkupectvom, pričom o niekoľko mesiacov sa objavili informácie, že sú zadržiavaní v kontinentálnej Číne na neznámych miestach, a keďže jeden z prepustených kníhkupcov uviedol, že ho k priznaniu protiprávneho konania donútili;

                  T.

                  keďže v uplynulých rokoch sa v hongkongských médiách objavovala rastúca autocenzúra v záležitostiach týkajúcich sa kontinentálnej Číny, čo potvrdzujú aj prieskumy a správy asociácie hongkongských novinárov;

                  U.

                  keďže Hongkong poskytuje priestor na uskutočňovanie odbornej prípravy na vysokej úrovni a dosahovanie vzdelania na vysokej úrovni, avšak akademická sloboda je ohrozená z dôvodu opakovaného zasahovania čínskej ústrednej vlády, najmä pokiaľ ide o menovania do univerzitných rád;

                  V.

                  keďže podľa prieskumu uskutočneného v pravidelných intervaloch v rámci programu verejnej mienky Hongkonskej univerzity bol zaznamenaný dlhotrvajúci pokles, pokiaľ ide o stotožnenie sa s Čínou;

                  W.

                  keďže v januári 2017 úrad pre životné prostredie v Hongkongu uverejnil medzisektorový akčný plán Hongkongu v oblasti klímy 2030 +, v ktorom sa v nadväznosti na Parížsku dohodu stanovujú nové ciele v oblasti emisií uhlíka, menovite obmedzenie emisií uhlíka o dve tretiny a absolútnych emisií skleníkových plynov do roku 2030 o jednu tretinu v porovnaní s údajmi z roku 2005;

                  X.

                  so zreteľom na význam prístavu Hongkongu pre Čínsku ľudovú republiku a medzinárodný obchod;

                  1.

                  odporúča Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku, aby:

                              a)

                              zdôraznili orgánom Osobitnej administratívnej oblasti Hongkong a ČLR, že rovnako, ako je politika EÚ „jednej Číny“ základným kameňom angažovanosti EÚ, úplné rešpektovanie základného zákona OAO Hongkong a zásady „jedna krajina, dva systémy“ má kľúčový význam pre rozvoj a ďalšie posilnenie a rozšírenie súčasných a budúcich vzťahov s EÚ a že zásahy do vnútorných záležitostí Hongkongu môžu túto zásadu narúšať, a preto by sa im malo vyhnúť;

                              b)

                              odsúdili neustále zasahovanie Čínskej ľudovej republiky do oblasti vnútorných záležitostí Hongkongu, ktoré môže ohroziť dlhodobú životaschopnosť modelu „jedna krajina, dva systémy“;

                              c)

                              posilnili dvojstranný dialóg s vládou OAO Hongkong, v neposlednom rade prostredníctvom ročného štruktúrovaného dialógu medzi EÚ a Hongkongom o širokej škále tém a politických oblastí, ako sú demokracia, ľudské práva, právny štát, obchod, investície, finančné služby, colníctvo, životné prostredie, zmena klímy, výskum a vzdelávanie, ako aj aby podporili uplatňovanie zásady „jedna krajina, dva systémy“, a aby naďalej predkladali výročné správy PK/VP a Komisie o vývoji v Hongkongu Európskemu parlamentu a Rade;

                              d)

                              uznali, že postupom času sa Hongkong stal otvorenou spoločnosťou, v ktorej občania využívajú ľudské práva, slobody, vysoké štandardy verejného zdravia a bezpečnosti, transparentnosť a majú dôveryhodné súdnictvo, v ktorom prevládajú zásady právneho štátu a nízka mieru korupcie, a že ľudia v Hongkongu majú legitímne právo očakávať, že budú pokračovať vo svojom spôsobe života s týmito právami a hodnotami s vysokým stupňom samostatnosti;

                              e)

                              zdôraznili, že rešpektovanie samostatnosti Hongkongu je zásadné pre jeho ďalší pozitívny vývoj a dobré vzťahy s čínskym kontinentom, ako aj pre obnovu dialógu medzi kontinentom a Taiwanom;

                              f)

                              sa plne zaviazali podporovať nezávislosť Hongkongu, prosperitu a práva a slobody jeho občanov a vyjadrili pevnú podporu začatiu procesu politických reforiem v súlade s medzinárodnými normami a základným zákonom, ktorý poskytuje občanom Osobitnej administratívnej oblasti právo voliť a byť volený vo výberovom konaní na najvyššie vedúce pozície a ktorý odráža väčšinový názor verejnej mienky v Hongkongu;

                              g)

                              vyzvali v tejto súvislosti vlády Hongkongu a Čínskej ľudovej republiky, aby dodržali svoj záväzok a vybudovali prostredie na reformu všeobecného hlasovacieho práva v budúcich voľbách predsedu výkonnej rady a členov legislatívnej rady v Hongkongu s cieľom zaistiť demokratický, spravodlivý, otvorený a transparentný volebný systém;

                              h)

                              našli spôsoby na podporu konsolidácie demokracie v Hongkongu a jeho pluralitného systému a vyjadrili znepokojenie nad zvyšujúcim sa prenasledovaním opozičných politických strán a odmietaním zaregistrovať v obchodnom registri niektoré prodemokratické skupiny;

                              i)

                              privítali rekordnú účasť v posledných voľbách do legislatívnej rady v roku 2016, a zároveň vyjadrili poľutovanie nad tým, že v roku 2016 hongkongské orgány odmietli zaregistrovať na voľby do legislatívnej rady novú politickú stranu za nezávislosť a vylúčili šiestich kandidátov s programom podpory väčšej samostatnosti Hongkongu;

                              j)

                              odsúdili ohrozenie osobnej bezpečnosti prodemokratických politických činiteľov vrátane únosov a fyzického násilia, ako oznámili niektorí zákonodarcovia;

                              k)

                              uvítali prepustenie na kauciu troch lídrov prodemokratického hnutia Joshuu Wonga, Nathana Lawa a Alexa Chowa, ktorí boli nedávno odsúdení na trest odňatia slobody na šesť až osem mesiacov za „nezákonné zhromažďovanie“ po tom, čo boli za účasť v mierových protestoch minulý rok odsúdení na výkon trestu na slobode, a to aj v podobe verejnoprospešných prác; naliehavo vyzvali odvolací súd poslednej inštancie v Hongkongu, aby posúdil prípady pána Wonga, pána Lawa a pána Chowa v súlade so záväzkami Hongkongu podľa medzinárodného práva v oblasti ľudských práv, a naliehavo vyzvali vládu Hongkongu, aby revidovala zákon o verejnom poriadku tak, aby bol v súlade s medzinárodnými normami v oblasti ľudských práv;

                              l)

                              upozornili Čínu na to, že napriek tomu, že sa základný zákon, spoločné čínsko-britské vyhlásenie a zásada „jedna krajina, dva systémy“ vo veľkej miere dodržiavajú, existujú narastajúce a rozsiahle obavy, že dohodnutý vysoký stupeň samostatnosti Hongkongu, právna hodnota alebo duch spoločného čínsko-britského vyhlásenia sú spochybňované;

                              m)

                              vyjadrili hlboké znepokojenie nad výkladmi stáleho výboru Národného ľudového kongresu, či už nevyžiadanými alebo inými, týkajúcimi sa základného zákona, ktoré predchádzajú vydaniu súdnych rozhodnutí a naznačujú, že demokraticky volení zákonodarcovia by mali byť obchádzaní, a tak podkopávajú dôveru v úplnú nezávislosť súdnictva v jednotlivých prípadoch; pripomenuli, že hongkongský súdny systém a riadne súdne konanie by mali byť hlavným nástrojom riešenia sporov;

                              n)

                              zdôraznili, že riešenie prípadu piatich nezvestných kníhkupcov vyvolalo poľutovaniahodné pochybnosti o nezávislosti Osobitnej administratívnej oblasti, ako sa uvádza v jeho základnom zákone, a o nedostatočnej jasnosti, pokiaľ ide o úlohu, ktorú plnia orgány presadzovania práva pevninovej Číny v Hongkongu;

                              o)

                              vyjadrili znepokojenie nad obvineniami, že čínske orgány presadzovania práva pôsobia v Hongkongu, čo by predstavovalo porušenie základného zákona a bolo by v rozpore so zásadou „jedna krajina, dva systémy“;

                              p)

                              zdôraznili, že sloboda informácií a sloboda prejavu sa vo všeobecnosti dodržiavajú, pričom však vyjadria znepokojenie nad neustálym zhoršovaním situácie v oblasti slobody tlače v Hongkongu, pričom sa zvyšuje tlak na médiá – tlačené aj elektronické – narastajúcou autocenzúrou, najmä so zreteľom na citlivé otázky týkajúce sa kontinentálnej Číny alebo vlády Hongkongu a sprísnením kontroly nad predajom citlivých politických kníh monopolizáciou vlastníctva takmer všetkých kníhkupectiev v teréne;

                              q)

                              pokračovali v dvojstrannom dialógu s vládou OAO Hongkong o rôznych oblastiach politiky, ako aj o vykonávaní zásady „jedna krajina, dva systémy“;

                              r)

                              opätovne zdôraznili, že žiadne právne predpisy zavedené v rámci základného zákona vrátane právnych predpisov navrhovaných na základe článku 23 základného zákona, ako je prípadný návrh zákona o národnej bezpečnosti, nesmú narúšať nezávislosť a výlučnú právomoc hongkonského súdnictva a nemali by oslabiť záväzky v rámci Medzinárodného paktu o hospodárskych, sociálnych a kultúrnych právach (ICESCR), ani by nemali narúšať slobody, ako sú sloboda prejavu, sloboda médií, sloboda združovania a zhromažďovania, sloboda demonštrovať, sloboda vytvárať odborové zväzy, sloboda akademického výskumu a kultúrneho a umeleckého prejavu, a nemali by sa používať proti aktivistom v oblasti ľudských práv a kritikom vlády;

                              s)

                              v blízkej budúcnosti predložili Európskemu parlamentu návrhy na rozvoj spolupráce s Hongkongom v oblasti daňovej transparentnosti vrátane automatickej výmeny informácií, boja proti praniu špinavých peňazí a financovaniu terorizmu a na vykonávanie opatrení, ktoré vo svojom balíku zameranom proti narúšaniu základu dane a presunu ziskov (BEPS) požaduje OECD;

                              t)

                              podnecovali a podporovali koordinované regionálne prodemokratické hnutia ako kľúčový nástroj na podporu ázijskej spolupráce v otázkach demokracie a ľudských práv;

                              u)

                              naliehali na vládu Hongkongu, aby prijala účinnejšie opatrenia na boj proti daňovým únikom a daňovým podvodom a prijala opatrenia na monitorovanie a trestanie podnikov, ktoré uľahčujú daňové úniky a podvody prostredníctvom svojich dcérskych spoločností v Hongkongu;

                              v)

                              našli spôsoby na podporu občianskej spoločnosti v Hongkongu, najmä organizácií, ktoré presadzujú univerzálne hodnoty a podporujú ľudské práva, nezávislosť súdnictva a slobodu tlače; zdôraznili, že len nenásilné formy protestu a dialógu môžu byť prostriedkom na riešenie sporov;

                              w)

                              odporučili legislatívnej rade Hongkongu, aby dôkladne preskúmala budúce právne predpisy o vysokorýchlostných železniciach v konzultácii s organizáciami občianskej spoločnosti a občanmi Hongkongu;

                              x)

                              podporovali hongkonské akademické inštitúcie s cieľom zachovať ich vysoké normy osnov a výskumu a chrániť akademické slobody, ale aby v tejto súvislosti aj vyjadrili obavy, pokiaľ ide o postup vymenovania univerzitných rád a vonkajšie zásahy zamerané na zmenu školských osnov, ktoré by mohli ohroziť nezávislosť inštitúcií vyššieho vzdelávania; podporovali posilňovanie väzieb medzi európskymi a hongkonskými akademickými inštitúciami;

                              y)

                              vyzvali na včasné prijatie antidiskriminačného zákona;

                              z)

                              pripomenuli, že hongkonská spoločnosť a jej občania sú vo veľkej miere ovplyvnení prisťahovalectvom, a aj utečencami, a aby vyzvali hongkonskú vládu, aby zosúladila svoju migračnú a utečeneckú politiku s medzinárodnými normami, najmä pokiaľ ide o maloletých utečencov bez sprievodu;

                              aa)

                              poukázali na to, že aj keď z nedávnych prieskumov vyplýva, že mnohí obyvatelia Hongkongu chcú emigrovať, bolo by poľutovaniahodné, keby si Hongkong nemohol udržať svojich najbystrejších a najlepších ľudí, a znepokojujúce, ak by mnoho (najmä mladých) ľudí malo stratiť svoju vieru v budúcnosť;

                              ab)

                              vyjadruje znepokojenie, že panel odborníkov OSN o Severnej Kórei uviedol vo svojich správach, že Hongkong je jednou z dvoch jurisdikcií, v ktorých funguje najväčší podiel schránkových spoločností pod kontrolou Severnej Kórey; pripomína, že medzinárodné podniky spoločné so Severnou Kóreou porušujú najnovšiu rezolúciu Bezpečnostnej rady OSN 2388 (2017)a naliehavo vyzýva orgány Hongkongu, aby tieto obavy, ktoré vyjadril panel odborníkov OSN o Severnej Kórei, riešili;

                              ac)

                              upriamili pozornosť hongkonských orgány na skutočnosť, že podľa štúdie sa komunálny odpad v Hongkongu v minulom desaťročí zvýšil o 80 %, čo je viac než dvojnásobok miery rastu počtu obyvateľov, a aby im pomohli pri budovaní účinnej politiky znižovania odpadu, podpore recyklovania a iných formách obehového hospodárstva, ako aj pri zvyšovaní informovanosti o zodpovednej spotrebe;

                              ad)

                              zdôraznili čínskym orgánom, že plné rešpektovanie nezávislosti Hongkongu by mohlo slúžiť ako model pre proces hlbokých demokratických politických reforiem v Číne a na postupnú liberalizáciu a otvorenie čínskej spoločnosti;

                              ae)

                              zdôraznili odhodlanie EÚ zamerané na posilňovanie demokracie v Hongkongu, vrátane zásady právneho štátu, nezávislosti súdnictva, základných slobôd a práva, transparentnosti a slobody informácií a prejavu;

                  2.

                  poveruje svojho predsedu, aby postúpil toto uznesenie Rade, Komisii a podpredsedníčke- Komisie / vysokej predstaviteľke Únie pre zahraničné veci a bezpečnostnú politiku a pre informáciu vláde Osobitnej administratívnej oblasti Hongkong a vláde Čínskej ľudovej republiky.

         (1)  Ú. v. ES L 151, 18.6.1999, s. 20.

         (2)  Ú. v. ES L 81, 21.3.2001, s. 1.

         (3)  Prijaté texty, P8_TA(2016)0444.

         (4)  Prijaté texty, P8_TA(2016)0045.

         (5)  Ú. v. EÚ C 286 E, 23.11.2006, s. 523.

         (6)  Ú. v. EÚ C 64 E, 12.3.2004, s. 130.

         (7)  Ú. v. EÚ C 31 E, 5.2.2004, s. 261.

         (8)  Ú. v. ES C 197, 12.7.2001, s. 387.

         (9)  Ú. v. ES C 328, 26.10.1998, s. 186.

         (10)  Ú. v. ES C 132, 28.4.1997, s. 222.

         (11)  Ú. v. EÚ C 399, 24.11.2017, s. 92.

         (12)  Ú. v. EÚ C 36, 29.1.2016, s. 126.


title: Odporúčanie Rady zo 14. mája 2019, ktorým sa hodnotí pokrok zúčastnených členských štátov pri plnení záväzkov prijatých v rámci stálej štruktúrovanej spolupráce (PESCO)

text:
               15.5.2019

               SK

               Úradný vestník Európskej únie

               C 166/1

      ODPORÚČANIE RADY
      zo 14. mája 2019,
      ktorým sa hodnotí pokrok zúčastnených členských štátov pri plnení záväzkov prijatých v rámci stálej štruktúrovanej spolupráce (PESCO)
      (2019/C 166/01)
      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 46 ods. 6,
      so zreteľom na Protokol č. 10 o stálej štruktúrovanej spolupráci zriadenej článkom 42 Zmluvy o Európskej únii, ktorý je pripojený k Zmluve o Európskej únii a Zmluve o fungovaní Európskej únie,
      so zreteľom na rozhodnutie Rady (SZBP) 2017/2315 z 11. decembra 2017 o nadviazaní stálej štruktúrovanej spolupráce (PESCO) a stanovení zoznamu zúčastnených členských štátov (1),
      so zreteľom na návrh vysokého predstaviteľa Únie pre zahraničné veci a bezpečnostnú politiku,
      keďže:

                  (1)

                  V článku 4 ods. 2 písm. d) rozhodnutia (SZBP) 2017/2315 sa ustanovuje, že Rada prijíma rozhodnutia a odporúčania, ktorými posúdi príspevky zúčastnených členských štátov k plneniu dohodnutých záväzkov v súlade s mechanizmom opísaným v článku 6 uvedeného rozhodnutia.

                  (2)

                  V článku 6 ods. 3 rozhodnutia (SZBP) 2017/2315 sa ustanovuje, že na základe výročnej správy o PESCO, ktorú predkladá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) Rade, má Rada raz ročne preskúmať, či zúčastnené členské štáty naďalej plnia väčšie záväzky uvedené v článku 3 uvedeného rozhodnutia.

                  (3)

                  V bode 15 odporúčania Rady zo 6. marca 2018 o pláne vykonávania PESCO (2) sa ustanovuje, že vysoký predstaviteľ by mal svoju prvú výročnú správu predložiť v apríli 2019 alebo najneskôr pred príslušným zasadnutím Rady pre zahraničné veci v prvom polroku daného roku, aby sa zohľadnili aktualizované národné plány vykonávania predložené zúčastnenými členskými štátmi do 10. januára 2019. V bode 16 uvedeného odporúčania sa uvádza, že Vojenský výbor Európskej únie (VVEÚ) by mal Politickému a bezpečnostnému výboru (PBV) poskytovať vojenské stanovisko a odporúčania s cieľom umožniť mu, aby do mája každého roku pripravil hodnotenie Rady týkajúce sa toho, či zúčastnené členské štáty naďalej plnia väčšie záväzky.

                  (4)

                  V bode 26 odporúčania Rady z 15. októbra 2018 týkajúceho sa stanovenia poradia plnenia väčších záväzkov prijatých v rámci stálej štruktúrovanej spolupráce (PESCO) a vymedzenia konkrétnejších cieľov (3) sa ustanovuje, že vysoký predstaviteľ by mal uvedené odporúčanie zohľadniť vo výročnej správe o PESCO, ktorou sa podporí hodnotenie plnenia väčších záväzkov zo strany každého zúčastneného členského štátu.

                  (5)

                  Rada 19. novembra 2018 prijala rozhodnutie (SZBP) 2018/1797 (4), ktorým sa mení a aktualizuje rozhodnutie (SZBP) 2018/340, ktorým sa stanovuje zoznam projektov, ktoré sa majú rozvíjať v rámci PESCO.

                  (6)

                  Vysoký predstaviteľ 22. marca 2019 predložil Rade svoju výročnú správu o stave vykonávania PESCO vrátane plnenia záväzkov všetkých zúčastnených členských štátov podľa ich aktualizovaných a revidovaných národných plánov vykonávania.

                  (7)

                  Rada by preto mala na tomto základe prijať odporúčanie, v ktorom sa posúdi pokrok, ktorý dosiahli zúčastnené členské štáty pri plnení záväzkov prijatých v rámci PESCO,

            PRIJALA TOTO ODPORÚČANIE:
      I.   Cieľ a rozsah pôsobnosti

                  1.

                  Cieľom tohto odporúčania je na základe výročnej správy o stave vykonávania PESCO, ktorú predložil vysoký predstaviteľ 22. marca 2019 (ďalej len „výročná správa“), posúdiť príspevky zúčastnených členských štátov k splneniu väčších záväzkov prijatých v rámci stálej štruktúrovanej spolupráce (PESCO), a to na základe informácií, ktoré poskytli zúčastnené členské štáty vo svojich národných plánoch vykonávania.

                  2.

                  V tomto odporúčaní sa zohľadňujú aj správy zúčastnených členských štátov o pokroku pri vykonávaní projektov PESCO v roku 2018 určené Rade a správa o prvých identifikovaných poznatkoch o projektoch PESCO, ktorú vypracoval sekretariát PESCO.

            II.   Zistenia a hodnotenie

                  3.

                  Rada víta prvú výročnú správu vysokého predstaviteľa ako pevný základ na posúdenie stavu vykonávania PESCO vrátane plnenia záväzkov zo strany jednotlivých zúčastnených členských štátov.

                  4.

                  V záujme prispenia k dosiahnutiu úrovne ambícií Únie v oblasti bezpečnosti a obrany by sa mal zabezpečiť súlad medzi PESCO, koordinovaným výročným preskúmaním v oblasti obrany (CARD) a Európskym obranným fondom (EDF), ako aj ostatnými iniciatívami EÚ v oblasti obrany. V tejto súvislosti sa pripomína, že vysoký predstaviteľ/podpredseda Komisie/riaditeľ Európskej obrannej agentúry (EDA) bol vyzvaný, aby v úzkej konzultácii s členskými štátmi naďalej podporoval prehlbovanie synergií medzi iniciatívami EÚ v oblasti obrany a ich súdržnosť.

                  5.

                  Zúčastnené členské štáty svojím súčasným a budúcim úsilím preukazujú svoj príspevok k plneniu 20 väčších záväzkov dohodnutých v rámci PESCO a podniknú ďalšie kroky k dosiahnutiu úrovne ambícií Únie v oblasti bezpečnosti a obrany, čím posilnia schopnosť Únie konať ako garant bezpečnosti ako aj jej strategickú autonómiu a jej schopnosť spolupracovať s partnermi a chrániť svojich občanov.

                  6.

                  Nakoľko členské štáty disponujú len „jednotným súborom síl“, ktorý môžu využívať v rozličných rámcoch, rozvoj spôsobilostí členských štátov v rámci EÚ pomôže posilniť aj spôsobilosti, ktoré sú potenciálne k dispozícii pre Organizáciu Spojených národov a NATO.

                  7.

                  S cieľom poskytnúť usmernenia pre ďalšie vykonávanie PESCO v tejto prvej fáze Rada zdôrazňuje, že celkovo zúčastnené členské štáty:

                              a)

                              dosiahli významný pokrok, pokiaľ ide o záväzky týkajúce sa rozpočtov na obranu a spoločných investícií do obrany. Tento pokrok by sa mal v súlade s konkrétnejšími cieľmi zachovať a v prípade potreby v ďalších rokoch ešte viac posilniť;

                              b)

                              začali pri národnom obrannom plánovaní používať nástroje, iniciatívy a mechanizmy EÚ, ako napríklad revidovaný plán rozvoja spôsobilostí (CDP), CARD a EDIDP, a začali prípravy budúceho EDF na roky 2021 – 2027. Zúčastnené členské štáty sa vyzývajú, aby zintenzívnili svoje úsilie a pokračovali v plnení väčších záväzkov v príslušných oblastiach, najmä čo najlepším využívaním nástrojov, iniciatív a mechanizmov EÚ v rámci postupov národného obranného plánovania. V tejto súvislosti treba poznamenať, že bolo a naďalej bude potrebné zabezpečiť súdržnosť medzi výstupom CARD a CDP na jednej strane a príslušnými procesmi v rámci NATO, ako je proces plánovania obrany NATO (NDPP) na strane druhej, v oblastiach, kde sa požiadavky navzájom prekrývajú, pričom sa uznáva odlišný charakter oboch organizácií a ich príslušných zodpovedností;

                              c)

                              sa vyzývajú, aby dosiahli významný pokrok v plnení záväzkov týkajúcich sa harmonizácie svojich príslušných nástrojov obrany, a to najmä v záujme posilnenia kolaboratívneho rozvoja spôsobilostí v súlade s plánom CDP a jeho relevantnými prípadovými štúdiami strategického kontextu (SCC), ktoré sa v súčasnosti pripravujú, pričom treba zohľadniť skutočnosť, že si to bude vyžadovať nepretržité dlhodobé úsilie;

                              d)

                              sa nabádajú v súlade s väčšími záväzkami a odporúčaním Rady z 15. októbra 2018 týkajúceho sa stanovenia poradia plnenia väčších záväzkov a vymedzenia konkrétnejších cieľov: pokračovať v ich pozitívnom úsilí o zlepšenie interoperability a flexibility svojich ozbrojených síl; vynaložiť ďalšie značné úsilie v súvislosti so záväzkami, ktoré sa týkajú posilnenia dostupnosti a schopnosti nasadenia ozbrojených síl, okrem iného systematickejším vypĺňaním rozpisu bojových skupín EÚ, najmä s cieľom odstrániť existujúce medzery, databázy rýchlej reakcie a prehľadu požiadaviek pre misie a operácie spoločnej bezpečnostnej a obrannej politiky (SBOP); a ďalej optimalizovať mnohonárodné štruktúry a usilovať sa o ambiciózny prístup k spoločnému financovaniu vojenských operácií a misií SBOP; a

                              e)

                              musia dosiahnuť významný pokrok v riešení nedostatkov a priorít v oblasti spôsobilostí identifikovaných v rámci CDP vrátane účinného plnenia cieľov v oblasti spôsobilostí s veľkým dosahom a pri prioritnom zohľadňovaní prístupu založenom na spolupráci v národnom plánovaní, a to aj s cieľom plniť záväzky súvisiace s prípadnou účasťou na hlavných spoločných alebo európskych programoch v rámci EDA a s cieľom pozitívne ovplyvniť európsku obrannú technologickú a priemyselnú základňu (EDTIB). V tejto súvislosti sa zúčastnené členské štáty ďalej vyzývajú, aby poskytovali prvky potrebné na zmysluplné hodnotenie plnenia záväzkov v tejto oblasti, vrátane toho, ako projekty rozvoja spôsobilostí zúčastnených členských štátov posilňujú základňu EDTIB.

            III.   Národné plány vykonávania

                  8.

                  S cieľom uľahčiť hodnotenie plnenia záväzkov, ako sa uvádzajú v národných plánoch vykonávania, a s cieľom lepšie identifikovať nové trendy v rôznych oblastiach sa zúčastnené členské štáty nabádajú, aby ďalej zvýšovali kvalitu a podrobnosť informácií, ktoré poskytujú vo svojich národných plánoch vykonávania, a to plnením odporúčania Rady z 15. októbra 2018 týkajúceho sa stanovenia poradia plnenia väčších záväzkov a vymedzenia konkrétnejších cieľov. Týka sa to najmä poskytovania výhľadových plánov vždy, keď je to možné.

                  9.

                  Zúčastnené členské štáty sa vyzývajú, aby sa naďalej zapájali do dvojstranných dialógov so sekretariátom PESCO o preskúmaní a aktualizácii svojich budúcich národných plánov vykonávania. Zúčastnené členské štáty by mali s podporou sekretariátu PESCO naďalej zabezpečovať vzájomnú transparentnosť a ďalej rozvíjať koherentnosť a konzistentnosť v súvislosti s informáciami požadovanými a poskytovanými v rámci PESCO a inými iniciatívami súvisiacimi s obranou vrátane CARD. Sekretariát PESCO sa vyzýva, aby pokračoval v hľadaní spôsobov primeranej podpory zúčastnených členských štátov.

            IV.   Projekty PESCO

                  10.

                  So zreteľom na správy o pokroku pri vykonávaní projektov PESCO určené Rade sa zúčastnené členské štáty vyzývajú, aby v uvedenej práci pokročili a zamerali sa na rýchle a účinné vykonávanie projektov, na ktorých sa zúčastňujú, s cieľom dosiahnuť konkrétne výstupy a výsledky v záujme splnenia väčších záväzkov.

                  11.

                  S prihliadnutím na identifikované poznatky sa zúčastnené členské štáty vyzývajú, aby od ďalšieho kola výziev na predkladanie návrhov projektov PESCO na základe aktualizovaného rozhodnutia (SZBP) 2018/1797 za podpory sekretariátu PESCO v prvom rade:

                              a)

                              reagovali na celú škálu priorít rozvoja spôsobilosti EÚ identifikovaných v CDP vrátane HICG, SCC po tom, ako ich odsúhlasia zúčastnené členské štáty EDA a zohľadnili zistenia CARD;

                              b)

                              rozvíjali projekty zamerané na využívanie spolupráce medzi existujúcimi vojenskými spôsobilosťami a sprístupňovali tieto spôsobilosti na misie a operácie;

                              c)

                              predkladali spoločne aspoň vo dvojici návrhy projektov, ktoré by sa mali posudzovať okrem iných kritérií na základe zrelosti návrhu projektu a úvodného prehľadu jeho finančných a iných potrebných zdrojov.

                        Sekretariát PESCO sa vyzýva, aby pred ďalšou výzvou na predkladanie projektov predložil ešte podrobnejšie kritériá hodnotenia projektov.

                  12.

                  Po roku 2019 sa ďalšia výzva na predkladanie projektov PESCO s cieľom zabezpečiť lepšiu súdržnosť a synchronizáciu iniciatív EÚ v oblasti obrany a zamerať sa na lepšie odôvodnené projekty uskutoční v roku 2021 bez toho, aby bolo dotknuté ďalšie rozhodovanie. Na základe ďalších identifikovaných poznatkov potom zúčastnené členské štáty zvážia možnosť prejsť na dvojročný proces. Je potrebné pripomenúť, že členovia projektu majú v súlade s pravidlami riadenia projektov PESCO možnosť v prípade potreby zapojiť do priebehu projektu Komisiu.

            V.   Ďalší postup

                  13.

                  Zúčastnené členské štáty sa vyzývajú, aby svoje národné plány vykonávania preskúmali na účely ich prípadnej aktualizácie v súlade s odporúčaním Rady z 15. októbra 2018 týkajúcim sa stanovenia poradia plnenia väčších záväzkov a vymedzenia konkrétnejších cieľov a s prihliadnutím na zistenia a odporúčania obsiahnuté vo výročnej správe a aby ich predložili do 10. januára 2020.

                  14.

                  Vysoký predstaviteľ sa vyzýva, aby okrem opisu stavu vykonávania stálej štruktúrovanej spolupráce vrátane plnenia súvisiacich záväzkov zo strany jednotlivých členských štátov v súlade s ich národnými plánmi vykonávania predložil v rámci výročnej správy za rok 2020 aj prvé návrhy zamerané na proces strategického preskúmania na konci prvej fázy PESCO (2018 – 2020), v ktorých sa zohľadnia aj iné relevantné iniciatívy EÚ, ktoré prispievajú k dosiahnutiu úrovne ambícií Únie v oblasti bezpečnosti a obrany.

         V Bruseli 14. mája 2019

               Za Radu

               predseda

            F. MOGHERINI

         (1)  Ú. v. EÚ L 331, 14.12.2017, s. 57.

         (2)  Ú. v. EÚ C 88, 8.3.2018, s. 1.

         (3)  Ú. v. EÚ C 374, 16.10.2018, s. 1.

         (4)  Rozhodnutie Rady (SZBP) 2018/1797 z 19. novembra 2018, ktorým sa mení a aktualizuje rozhodnutie (SZBP) 2018/340, ktorým sa stanovuje zoznam projektov, ktoré sa majú rozvíjať v rámci PESCO (Ú. v. EÚ L 294, 21.11.2018, s. 18).